Tosan aji mujudaken salah satunggal uwohing budaya bangsa tilaranipun nenek moyang, ingkang ngantos samangke taksih dipun lestantunaken. Ingkang sinebat tosan aji inggih punika maneka jinis dedamel pusaka saking tosan, ingkang nampi papan mirunggan tumrapipun warga masyarakat. Tosan aji kasebat antawisipun wujud dhuwung (keris), waos (tumbak), sabet (pedhang), kudhi, menur lan sanes sanesipun. Miturut kapitadosanipun warga masyarakat kawuri, tosan aji gadhah daya linangkung ingkang saged mangaribawani dhateng ingkang gadhah utawi ingkang nyimpen.